Klokken 15 torsdag eftermiddag skal transportminister Pia Olsen Dyhr (SF) i samråd omkring reparationen af jernbanebroen over Limfjorden, der tilbage i marts 2012 blev påsejlet og ødelagt. Først sidst i april 2013 kunne nordjyderne igen rejse med tog over Limfjorden. Det er den nordjyske folketingspolitiker Karsten Lauritzen (Venstre), der har kaldt ministeren i samråd. Han kalder forløbet skandaløst, og vil have svar på, hvorfor reparationen trak ud og tog over et år. Oprindeligt havde Banedanmark meldt ud, at broen ville være færdig i efteråret 2012, men den endte med at blive forsinket et halvt år i forhold til den melding. - På grund af Banedanmarks projektkaos har nordjyderne i mere end et halvt år været afskåret fra togdriften i resten af Danmark. Det er simpelthen ikke acceptabelt, og nu må vi til bunds i, hvad der er sket, siger Karsten Lauritzen forud for eftermiddagens samråd. TV2/Nord følger torsdag eftermiddag sagen, og du kan følge med her på tv2nord.dk
Torsdag eftermiddag skal transportministeren forsvare forløbet omkring reparationen af jernbanebroen over Limfjorden.